La SPAB recorda que els animals no són joguets de cara al Nadal i promou l’adopció
2025-07-24

La Protectora d’Animals de Burjassot (SPAB) ha llançat la seua particular campanya de Nadal, amb la qual no anima precisament a la compra d’animals, sinó a la conscienciació ciutadana en matèria de la seua tinença responsable. Davant les imminents festes nadalenques i la conseqüent onada de regals, la SPAB vol recordar que els animals no són, en cap cas, coses que es puguen regalar a la lleugera. En lloc de la compra, la SPAB promou l’adopció dels animals que es troben en estat d’abandó.

La SPAB vol conscienciar a la ciutadania en la reflexió a l’hora d’adquirir un animal, sobre si es precisa de la responsabilitat, del temps, del compromís i fins i tot la disponibilitat econòmica com per a fer-se càrrec d’este, des que entra a casa fins que mor. En cas contrari, si s’adquirix un animal només per impuls o per ganes o per voler agradar amb un regal, i no hi ha una responsabilitat real darrere, este “regal ocasional” acaba engrossint el nombre d’animals abandonats als carrers.

D’altra banda, la SPAB recorda que, enfront de la compra de mascotes, la ciutadania pot optar per l’adopció ja que les protectores d’animals i refugis estan plenes d’animals que han sigut abandonats pels seus amos irresponsables i que mereixen una altra oportunitat per a tindre la llar que mereixen.

Les persones interessades a adoptar a un animal poden posar-se en contacte amb la SPAB en els telèfons de contacte 675 740 732 / 655 685 859 i en el correu electrònic protectoraburjassot@gmail.com.